Um árabil hefur það verið aðalsmerki Bifhjólafjelagsins Raftanna í Borgafirði og nágrenni að gera öllum kleyft að kynna sér veröld mótorhjólamanneskjunnar . Á því er engin undantekning nú því laugardaginn 15. maí klukkan 13 - 17 verður hin árlega bifhjólasýning félagsins haldin í húsi Menntaskóla Borgarfjarðar í Borgarnesi . Sýningin hefur fyrir löngu skipað sér fastan sess og sækja hundruðir mótorhjólafólks hana víðsvegar að af landinu . Þar verður sem fyrr aðgangur ókeypis og fjölskyldur hvattar til að koma og eiga góðan dag . Lifandi tónlist verður flutt . Einnig verður bein útsending allan tímann frá sýningunni í gegnum útvarpsstöðina FM Óðal 101,3 . Þá verða kaffiveitingar í boði , skemmtiatriði , þrautir , fullur skóli og fullt útisvæði af hjólum . “ Þetta er 9. sýningin okkar og erum við farin að verða nokkuð sjóuð í viðburðum af þessu tagi . En þetta er alltaf jafn mikil vinna , en er leyst af hendi af samhentum hópi , ” segir Jakob Guðmundsson , formaður sýningarnefndar Rafta í samtali við Skessuhorn .